Giardini informacija o nalazu kontrole stabala- Arboring

Temeljem ugovorenih obaveza sa naručiteljem izvršen je pregled 86 arborikulturnih elemenata/stabala koprivića (*Celtis australis* L.) na području trga Giardini u Puli. Stabla su pregledana THEF vizualno kontrolnom metodom 2 nivoa opsežnosti (ANSI A300), valjanost kontrole iznosi 2 godine.

Pregledom je utvrđeno da je stanište navedenih stabala pod značajnim negativnim utjecajem uslijed asfaltiranja kompletne površine trga. Navedeni zahvat ima veoma loš utjecaj na stanje tla i osnovnih uvjeta za rast i razvoj korijena stabala u tlu. Također, u potpunosti izostaje proces razlaganja otpalog lista što je ključan element za biološku aktivnost mikroorganizama u tlu koje veoma pozitivno djeluju na biljke i stabla. Procesom razlaganja biljnog ostatka dolazi do recikliranja bitnih hranjiva u tlu koje stabla koriste za izgradnju različitih stanica i tkiva. Posljedica nedostatka hranjiva očituje se u slabljenju organizma stabla koja postaje podložnije za kolonizaciju kohabitantnih organizama („napadu štetnika“). Aktivnost kolonizirajućih organizama može negativno djelovati na biomehaničku i fiziološku komponentu stabla što utječe na povećanje vjerojatnosti za lomove i štetne događaje. Uz navedeni problem sa staništem, značajan negativan utjecaj na sigurnost korištenja prostora na Giardinima ima i izbor njege ovršavanjem kodominantnih debalaca na stablima za koje se procjenjuje da je izvršeno sredinom 2000.-ih godina, ako ne i prije. Ovršavanje stabala je veoma invazivan način njege stabala i prema smjernicama i industrijskim standardima u arborikulturi trebalo bi ga izbjegavati pod svaku cijenu.

Pregledana populacija arborikulturnih elemenata nalazi se u velikom dijelu pod negativnim utjecajem truležnih procesa. Rizik (Hazard rating) koji stabla predstavljaju za korištenje okoliša oko stabala kreće se od 6 do 11 (Raspon skale rizika od 3-12).

Progresija truležnih procesa i kompenzacijski rast biomehanički optimiranog drvnog tkiva ovise o individualnom stanju svakog pojedinog stabla. Točnije, o specifičnoj lokaciji mjesta aktivnosti gljiva truležnica na dijelu drvnog tkiva i razvijenosti korijena (izvora hrane) koji snabdjeva lokalni meristem (žive stanice) oko truležnih procesa. Iz tog razloga potrebno je testirati (rezistografirati) sva mjesta na kojima su stabla ovršena (rezovi za redukciju visine stabala/rasterećenje stabala). Testiranjem bi se dobile informacije o debljini i nosivosti stjenke grane koja je ovršena. To je osnovna informacija kako se ne bi dogodio štetan događaj uslijed loma odebljalih grana koje je stablo razvilo iz spavajućih pupova. Uloga navedene reakcije- rasta grana, je kako bi stablo brzo kompenziralo gubitak velikog dijela lisne mase i rapidno propadanje provodnih elemenata i sa njima povezanog korijena. Na temelju rezultata testova moguće je donijeti odluku o uklanjanju, prikraćivanju ili zadržavanju postojećih grana koje rastu iz mjesta ovršavanja.

Uz navedene dijagnostičke zahvate, potrebno je kod pojedinih stabala napraviti i dijagnostiku sa ciljem utvrđivanja površine poprečnog presjeka truležnih procesa u predjelu debla i korijenovog vrata. To je potrebno da se sukladno rezultatima odrede eventualni zahvati na stablu sa ciljem rasterećenja kritičnih/testiranih mjesta.

Osim navedenih zahvata dijagnostike, pregledom stabala utvrđeno je da se 24 stabla trebaju ukloniti zbog evidentiranih negativnih simptoma na nadzemnim dijelovima stabala. Predloženo je uklanjanje jer bi posljedice provedenih zahvata orezivanja, sa ciljem eliminacije simptoma i/ili poboljšanja biomehaničke otpornosti stabala na lomove, imale značajan negativan utjecaj na estetsku, fiziološku i biološku komponentu stabala.

Također, potrebno je provesti mjere redovite njege - uklanjanje suhih grana, ali i proredu krošnja te restrukturiranje krošnje u skladu sa nalazima detaljne dijagnostike (rezistografije) na mjestima ovršavanja stabala radi uspostave povoljnijeg rasporeda grana u krošnjama stabala.

Ukoliko se ne može ispuniti uvjet dijagnostike svih mjesta ovršavanja, potrebno je na istim mjestima orezati debalca do mjesta sa minimalno 2/3 promjera intaktnog drvnog tkiva koje nije pod utjecajem truležnih procesa, a navedena je mjesta potrebno vizualno pregledati svake 2 godine i kvantificirati debljinu nosive stjenke debalca svakih 4-6 godina. Navedeni zahvat uvelike će negativno utjecati na izgled trga u narednom razdoblju dok se krošnje stabla ne oporave od zahvata redukcije krošnje (minimalno 4-5 godina). Također, u sklopu navedenog rješenja postoji mogućnost za smanjenom ili izostalom reakcijom stabla na metaboličke aktivnosti gljiva truležnica i drugih kohabitirajućih organizama što može dovesti do rapidnog propadanja dijelova stabla kao i odumiranje pojedinačnih stabala.